《葛湖草堂四首为盛氏六生题 其一》
明代·胡应麟

沧波九叠浸芙蓉，夹岸千峰与万峰。才子溪头频拭剑，仙人陂上旧携筇。

高天雾隐前村舶，落日风传古寺钟。莫遣桃花飞一片，津门流出世人逢。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。